འདས་པའི་ལོ་ཉིས་བརྒྱ་ཡི་ལོ་རྒྱུས་ཡོད་པའི་ཕོ་བྲང་དཀར་པོ་ནི་ཨ་མེ་རི་ཀའི་སྲིད་འཛིན་གྱི་ནང་མི་བཞུགས་གནས་དང་སྲིད་འཛིན་གྱི་ཕྱག་ལས་གནང་ས།དེ་མིན་རྒྱལ་ཁབ་འདྲ་མིན་གྱི་སྲིད་འཛིན་དང་།ཆབ་སྲིད་པ།སྙན་གྲགས་ཅན་གྱི་མི་སྣ་གལ་ཆེན་རྣམས་ལ་མཇལ་འཕྲད་གནང་སའི་ཁང་པ་ཞིག་རེད།ད་ལྟ་ཁང་པ་འདི་འཛམ་གླིང་ནང་སྙན་གྲགས་ཆེ་ལ་ཨ་རིའི་སྲིད་འཛིན་དང་སྲིད་གཞུང་གི་མཚོན་རྟགས་ལྟ་བུ་ཞིག་ཏུ་གྱུར་ཡོད་མ་ཟད།ཕོ་བྲང་དཀར་པོ་འདིའི་ནང་རྒྱལ་སྤྱི་དང་རྒྱལ་ནང་གི་ཆབ་སྲིད་གལ་ཆེན་ཁག་ཐག་གཅོད་བྱེད་ས་དང་།ཁྲིམས་གསར་བ་གཏན་འབེད་ཀྱིས་སྲིད་འཛིན་ཀྱི་མཚན་རྟགས་འགོད་ས་སོགས་ལོ་རྒྱུས་རང་བཞིན་གྱི་མཛད་རིམ་མང་བོ་འབྱུང་སའི་ཁང་བ་ཞིག་རེད།སྤྱི་ལོ་༡༧༩༢་ལོའི་ཟླ་༡༠་ནང་ཨ་རིའི་སྲིད་འཛིན་དང་བོ་འཇོར་རྗེ་ཝ་ཞིན་ཊོན་གྱིས་རྨང་རྡོ་བཏང་ནས་གསར་བསྐྲུན་འགོ་འཛུགས་བྱས་པ་དང་།སྤྱི་ལོ་༡༨༠༠་ལོ་ཨ་རིའི་རྒྱལ་ས་ཧྥི་ལེ་སྒྲེ་ཧྥེ་ཡ་ནས་རྒྱལ་ས་གསར་བ་བདམས་པའི་ཁོ་ལུམ་སྦི་ཡ་རྫོང་ལ་གནས་སྤོ་བྱེད་དུས་སྲིད་འཛིན་གྱི་ཁང་པ་འདི་ད་དུང་ཆ་ཚང་ཞིག་འགྲུབ་མེད་པར་བརྟེན།ཨ་རིའི་ཡབ་ཆེན་དུ་འབོད་པའི་སྲིད་འཛིན་དང་བོ་ཇོར་ཇི་ཝ་ཞིན་ཊོན་མཆོག་ཁང་བ་འདིའི་ནང་བཞུགས་མེད་པ་རེད།སྤྱི་ལོ་༡༨༠༠་ལོར་ཁང་བ་འདི་ད་དུང་ཆ་ཚང་འགྲུབ་མེད་ཀྱང་།ལོ་དེའི་སྤྱི་ཟླ་བཅུ་གཅིག་གི་ཚེས་གཅིག་ཉིན་ཨ་རིའི་སྲིད་འཛིན་གཉིས་པ་ཇོན་ཨ་སྒྲམ་དང་ཁོང་གི་ལྕམ་གཉིས་ཁང་བ་འདིའི་ནང་གནས་སྤོ་བྱས་པ་རེད།དུས་དེ་ནས་བཟུང་།ཨ་རིའི་སྲིད་འཛིན་རྣམས་ཀྱི་བཞུགས་གནས་དང་ཕྱག་ལས་གནང་སའི་སྡོད་ཁྱིམ་ཞིག་ཏུ་གྱུར།ཨ་རིའི་སྲིད་འཛིན་གསུམ་པ་ཇེ་ཧྥི་སུ་སྐབས་ཁང་བ་འདི་ལེགས་འགྲུབ་བྱུང་ཡོད་པ་མ་ཟད།ཁང་བའི་ཕྱོགས་གཉིས་སུ་རྒྱ་བསྐྱེད་གནང་བ་དང།ཁོང་གིས་རང་དབང་དང་མང་གཙོ་ལོངས་སྤྱོད་གནང་ཆེད།སྲིད་འཛིན་སྡོད་ཁྱིམ་འདི་ཞོགས་པ་རྟག་པར་ལྟ་སྐོར་བ་ཚོ་ཆེད་དུ་སྒོ་ཕྱེས་ཡོད་པ་རེད།སྤྱི་ལོ་༡༨༡༤་ལོ་དབྱིན་དམག་གིས་ཨ་རིའི་རྒྱལ་སར་བཙན་འཛུལ་བྱས་པ་དང་།རྒྱལ་སའི་ནང་གཞུང་གི་ཁང་པ་རྣམས་དང་།དེ་བཞིན་སྲིད་འཛིན་བཞུགས་ཁང་འདི་མེ་བསྲེགས་དང་གཏོར་བཅོམ་བྱས་ནས་གནོད་སྐྱོན་ཆེན་པོ་ཐེབས།སྤྱི་ལོ་༡༨༡༥་ལོ་ནས་སྲིད་འཛིན་བཞུགས་ཁང་འདི་བསྐྱར་བཟོ་བྱས་པ་དང་།ནག་དྲེག་ཆགས་པའི་རྩིག་གྱང་ལ་མཚོན་རྩི་དཀའ་བོ་བྱུགས་པས་ཁང་བ་དཀར་བོ་གྱུར།སྤྱིར་ཁང་བ་འདི་ལ་གཞུང་འབྲེལ་གྱི་ཡིག་ཆའི་ནང་སྲིད་འཛིན་ཁང་པཞེས་འབོད།སྤྱི་ལོ་༡༩༠༡་ལོར་སྲིད་འཛིན་རོའོ་སུ་བེལ་གྱིས་གཞུང་འབྲེལ་ཐོག་ཁང་བ་དཀར་པོ་ཞེས་མིང་བསྒྱུར་བྱས་།ཁང་བ་དཀར་པོ་འདི་ལ།བོད་མི་ཚོས་ཕོ་བྲང་དཀར་པོ་ཞེས་འབོད།ཡིན་ནའང་།ཨ་རི་བ་ཚོས་ཕོ་བྲང་དཀར་པོ་ཞེས་འབོད་མི་སྲིད།བོད་ཀྱི་དབུ་ཁྲིད་༧གོང་ས་སྐྱབས་མགོན་ཏཱ་ལའི་བླ་མ་མཆོག་ཨ་རིའི་སྲིད་འཛིན་ཟུར་བ་བྷུའུ་ཞི་དང་བྷིལ་ཁུ་ལེན་ཊོན།བྷུའུ་ཞི།ད་ལྟའི་སྲིད་འཛིན་ལས་ཐོག་ཨོ་བྷ་མ་རྣམས་ལ་ཕོ་བྲང་དཀར་པོའི་ནང་མཇལ་འཕྲད་ཐེངས་མང་བོ་མཛད་ནས་བོད་ཀྱི་གནད་དོན་སྐོར་བཀའ་མོལ་གནང་ཡོད་པ་རེད།